
Το κέντρο βάρους ή ο πυρήνας µίας πολιτικής εδαφικής οντότητας µπορεί να εννοεί το σηµείο από 
όπου ξεκίνησε την επέκτασή της, ή το σηµείο του οποίου ο έλεγχος είναι καθοριστικός για την 
ύπαρξη και την ισχύ της, καθώς ισαπέχει απὀ τα σύνορα, περιέχει την πρωτεύουσα, είναι ιδιαίτερα 
οχυρός και απρόσβλητος κλπ. 


Συχνά οι διαφορετικές αυτές σημασίες συμπίπτουν. Έτσι, γεωπολιτικός πυρήνας για την Ισπανία 
είναι η Καστίλλη, η οποία απλώνεται στο κεντρικό οροπέδιο της χώρας. Ευρίσκεται ακριβώς στο 
μέσον της Ιβηρικής χερσονήσου, περιέχει την πρωτεύουσα Μαδρίτη, ενώ µε βάση την Καστίλλη 
προωθήθηκε η έξωση των Μαυριτανών απὀ την Ιβηρική και η ένωση τῶν ισπανικών βασιλείων σε 
µία συγκεντρωτική επικράτεια. Για την Γαλλία, χώρα πρωτοπόρο στη γένεση του συγκεντρωτικού 
νεοτερικού κράτους στην Ευρώπη, πυρήνας είναι η περιοχή γύρω από το Παρίσι, και γενικά ο 
βορράς, από όπου έγινε η επέκταση των Φράγκων στην υπόλοιπη Γαλατία, και του οποίου η γλώσσα 
τελικώς επιβλήθηκε (Ί8πριε ἆ᾽ οἱ], έναντι της Ι8ηριε ἆ᾽ ος του νότου). 


Στην µεγάλη επέκταση των αυτοκρατοριών όµως, συμβαίνει ο πυρήνας να μετατοπίζεται ή να 
δημιουργούνται περισσότεροι του ενός, ειδικά αν εξασθενίσει η συγκεντρωτική αρχή. Οι Οθωμανοί 
ξεκίνησαν από τη Βιθυνία, µε έδρα την Προύσα, μετέφεραν την πρωτεύουσά τους στην 
Αδριανούπολη μόλις πέρασαν στην Ευρώπη. ενώ έπειτα από την άλωση του 1453 ο σουλτάνος 
Μωάμεθ Β᾽ εγκαταστάθηκε στην Κωνσταντινούπολη, χάρη στην στρατηγική της θέση και το 
συμβολικό τῆς Κλέος. Αυτό συνιστά µία μετατόπιση ενδιαφέροντος από την Ασία και τις 
τουρκοµανικές φυλές, προς την Ευρώπη και την Μεσόγειο των εξισλαμισµένων χριστιανών/πρώην 
Βυζαντινών. Ο Μέγας Αλέξανδρος ξεκίνησε απὀ την Πέλλα της Μακεδονίας, όµως αφού 
κατέκτησε την Ασία ὡς τις ]νδίες, όρισε κέντρο του την Βαβυλώνα, µεγάλη και ιστορική πόλη, 
ευρισκόμενη στο κέντρο της ευφόρου Μεσοποταμίας και σε ισορροπημένη απόσταση μεταξύ 
Μεσογείου, Αιγύπτου και Περσίας. Όταν αργότερα η αυτοκρατορία του διασπάστηκε, η Μακεδονία 
ναι µεν υπήρξε κεντρική δύναμη του ελλαδικού χώρου, όµως πολύ λιγότερη σηµασία είχε ενώπιον 
των µειζόνων ελληνιστικών βασιλείων της Αιγύπτου, της Συρίας καιτης Βακτρίας -- Ινδικής. 


Πολύ ενδιαφέρουσα είναι η περίπτωση της Ρώμης, η οποία ξεκίνησε από ευνοϊκή θέση στο μέσον 
της Ιταλίας και µε επαρκή χώρο για να αναπτύξει πολυάνθρωπο πληθυσμό, κυριάρχησε στο σύνολο 
της Μεσογειακής λεκάνης και της ηπειρωτικής Ευρώπης ὣς το όριο Ρήνου -- Δούναβη, όµως στο 
καιρό της παρακμής ξεκίνησε να παρουσιάζει φυγόκεντρες κινήσεις. Πέρα από τις αποσχιστικές 
κινήσεις της Βρετανίας και την Παλμύρας, οι οποίες υπήρξαν βραχύβιες, από τα τέλη του 2ου αιώνα 
και τη βασιλεία του Διοκλητιανού επιβάλλεται η κατάτµηση της αρχής (τετραρχία). µε διαφορετικές 
πρωτεύουσες. Ἡ Νικομήδεια, η Θεσσαλονίκη, η Σερδική, το Λουγούνδο, οι Τρεβήροι και τα 
Μεδιόλανα υπήρξαν κατά καιρούς πρωτεύουσες των περιφερειακών αυγούστων και καισάρων, µε 
την Ρώμη να μένει εκτός του νυμφώνος. Η κτίση της Κωνσταντινούπολης από τον Μέγα 
Κωνσταντίνο το 330 και η οριστική διαίρεση του ανατολικού και του δυτικού τµήµατος το 305 
οριστικοποίησαν τον παραγκῶνισµό της Ρώμης, αφού και το δυτικό τµήµα επέλεξε την γεωφυσικά 
περισσότερο προστατευμένη Ραβέννα για πρωτεύουσα, ιδίως µετά την άλωση της Αιωνίας Πόλεως 
από τους Βησιγότθους το 410 (τους οποίους ακολούθησαν οι Βάνδαλοι το 450). 


Για την αλλαγή κέντρου βάρους µίας χώρας υπάρχουν δύο ενδιαφέροντα σύγχρονα παραδείγματα, 
της Ρωσίας και της Τουρκίας. Μεσαιωνικό κέντρο τῆς Ρωσίας, ύστερα απὀ την άλωση του Κιέβου 
από τους Μογγόλους, ήταν το µεγάλο δουκάτο της Μοσχοβίας. Ἡ Μόσχα έγινε συσπειρωτικός 


πόλος των ανατολικοσλαβικών ηγεμονιών και από τον 159 αιώνα αποτίναξε τον ταταρικό ζυγό και 
επεκτάθηκε προς τον Καύκασο και τη Σιβηρία. Με τη βασιλεία του Μεγάλου Πέτρου η Ρωσία 
άρχισε να οδεύει προς το καθεστώς της μεγάλης δύναμης, συντρίβοντας τον µεγάλο βόρειο 
ανταγωνιστή της, την Σουηδία των Καρολιδών. ἩΗ εκδίωξη των Σουηδών από τον Φιννικό κόλπο 
επέτρεψε την οικοδόμηση µίας νέας πρωτεύουσας, σε ευρωπαϊκά πρότυπα. Ἡ Αγία Πετρούπολη 
έδειχνε την επιθυµία του Πέτρου να εκσυγχρονίσει τη χώρα του επί το ευρωπαϊκότερο, καθώς και να 
διασπάσει την ευρασιατική απομόνωση προς την θάλασσα. ἩΗ Αγία Πετρούπολη έγινε κέντρο του 
νεοτερικού ευρωπαϊκού πολιτισμού και της γαλλικής γλώσσας, ενώ η Μόσχα κράτησε στην λαϊκή 
φαντασία τα ιεροπρεπή σκήπτρα της κοιτίδας του μεσαιωνικού, ευσεβούς Ῥωῶς, αλλά και της 
διαδόχου του Βυζαντίου, Τρίτης Ρώμης. Με την ήττα της Ρωσίας στον Α᾿ Παγκόσμιο Πόλεμο, την 
απόσχιση περιφερειακών επαρχιών (Φινλανδία, Καύκασος, Πολωνία, Βαλτική, πρόσκαιρα 
Ουκρανία) και την επέμβαση των συμμαχικών δυνάµεων κατά της Ρωσικής επανάστασης από κάθε 
κατεύθυνση, οι Μπολσεβίκοι μετέφεραν την πρωτεύουσα στη Μόσχα, η οποία βρίσκεται βαθύτερα 
και ασφαλέστερα στην ενδοχώρα, καθώς και σε κεντρική θέση ὡς προς το όλον της -- σηµαντικά 
μικρότερης -- ευρωπαϊκής Ρωσίας. Με την απώλεια των δυτικότερων επαρχιών, την ιδεολογική 
σύγκρουση µε την Ευρώπη αλλά και την ευάλωτη θαλάσσια θέση της, η Αγία Πετρούπολη δεν 
μπορούσε να εκπληρώσει πλέον τον ρόλο του κέντρου της ρωσικής κυβέρνησης. Η επιστροφή της 
Ῥωσίας από τη δύση προς την ανατολή διά της Μόσχας αποκτά ιδιαίτερη συμβολική σηµασία στη 
σηµερινή περίσταση απόλυτης αποξένωσης µε την Εσπερία, ένεκα του ουκρανικού πολέμου. 


Ἡ Οθωμανική αυτοκρατορία απὀ την άλλη, το 1δ-ἱ9ο αιώνα βρέθηκε να χάνει διαδοχικά τις 
ευρωπαϊκές της επαρχίες, απὀ την Ουγγαρία και τη νότιο Ελλάδα Ως τα νησιά του Αιγαίου, τη 
Μακεδονία και τη Βουλγαρία. Το φάσμα της πολυδιάσπασης των τουρκικών επαρχιών της 
Ευρώπης έπειτα από το συνέδριο του Αγίου Στεφάνου (µε τη Μεγάλη Βουλγαρία να απομονώνει 
την τουρκοκρατούμενη Αλβανία και Θεσσαλονίκη απὀ τη Θράκη), διαδέχθηκαν οἱ λιγότερο 
οδυνηρές διατάξεις του Βερολίνου (1878), µε µία οθωμανική λωρίδα γης από την Αδριατική Ως τη 
Θράκη (σαν το Βυζάντιο του ύστερου 13ου αιώνα) να πιέζεται από το µεν βορρά από τη Βουλγαρία 
και τη Σερβία, απὀ το δε νότο απὀ την Ἑλλάδα. Με τους Βαλκανικούς πολέμους η Ευρωπαϊκή 
Τουρκία τεµαχίστηκε απὀ τους συμμάχους, οι δε Βούλγαροι βρέθηκαν στα πρόθυρα της 
Κωνσταντινούπολης. Η αντεπίθεση των Τούρκων στο Β᾽ Βαλκανικό πόλεμο έφερε τα σύνορά τους 
στον Έβρο (1913), δίνοντας µία µικρή ανάσα ασφαλείας στην πρωτεύουσα, όμως και πάλι το 
ευρωπαϊκό προγεφύρωμα της αυτοκρατορίας φαινόταν πολύ ευάλωτο. ἩΗ Ιταλική επίθεση στα 
Δαρδανέλλια το 1912, η ελληνική κυριαρχία στο Αιγαίο και η διπλή συντριβή του οθωμανικού 
στόλου όταν επιχείρησε να εξέλθει των Στενών (ναυμαχίες Έλλης και Λήμνου), και εν τέλει η 
γιγάντια επιχείρηση της Αντάντ στην Καλλίπολη το 1915, έδειξαν πόσο επισφαλής ήταν η θέση της 
Κωνσταντινούπολης, η οποία έμοιαζε να βρισκόταν υπό μόνιμη πολιορκία. Όταν πλέον η 
Οθωμανική αυτοκρατορία ηττήθηκε στον πόλεμο, οι Έλληνες κατέλαβαν τη Θράκη, οι σύμμαχοι 
την Κωνσταντινούπολη και ο σουλτάνος έγινε ὀμηρός τους, το εθνικιστικό κίνηµα του Μουσταφά 
Κεμάλ, ανασυγκροτήθηκε στην Άγκυρα, η οποία βρισκόταν στο κέντρο της Μικράς Ασίας και σε 
ασφαλή απόσταση από τις ακτές. Ἡ αποτυχία της ελληνικής εκστρατείας στα πρόθυρα της αρχαίας 
Γαλατίας επιβεβαιώνει το ορθό της επιλογής. 


Το νέο αυτό κέντρο εγκαινίαζε µία νέα εποχή εθνικισμού, εκκοσµίκευσης και εξευρωπαϊσμού, µε 
την οικοδόμηση της Τουρκικής Δημοκρατίας. Η Κωνσταντινούπολη όµως παρέμενε η µεγαλύτερη 
και οικονομικά σημαντικότερη πόλη. Έχει ενδιαφέρον ότι η ισλαμική-νεοθωμανική παλινόρθωση 
του Ρετζέπ Ταγίπ Ερντογάν, ενώ διετήρησε την Άγκυρα ὡς πρωτεύουσα, έδωσε ανανεωμένη 
σηµασία την Κωνσταντινούπολη και επέστρεψε στο οθωμανικό ιστορικό παρελθόν µε ανοίγματα σε 
Μέση Ανατολή και Βαλκάνια. Ἡ πολιτική του στηρίχθηκε στον πληθυσμιακό όγκο των 
παραγκωνισµένων, «μαύρων Τούρκων» της Μικράς Ασίας και τον ανερχόμενο πλούτο των 


«τίγρεων της Ανατολίας», ώστε να επιβληθεί στους κοσμικούς, κεμαλικούς «λευκούς Τούρκους) 
τῶν αιγαιακών παραλίων και της παλιάς αστικής τάξης της Κωνσταντινούπολης. 

